বিধানসভা ভোটে প্রার্থী হবেন কারা? আলিমুদ্দিনে কান পাতলে এখন থেকেই শোনা যাচ্ছে একাধিক নাম। তরুণ, মহিলা ও প্রবীণ নেতাদের মধ্যে ভারসাম্য বজায় রেখেই প্রার্থী তালিকা তৈরি করতে চাইছে সিপিএম। দরজায় কড়া নাড়ছে ভোট। আলিমুদ্দিনে শুরু হয়ে গেছেতত্‍পরতা। উত্তর চব্বিশ পরগনা থেকে ইতিমধ্যেই এক দফা রিপোর্ট চলে এসেছে। রিপোর্ট আসছে অন্যান্য জেলা থেকেও। বিধানসভা ভোটে প্রার্থী কারা? আলিমুদ্দিনের আলোচনায় ঘোরাফেরা করছে একাধিক নাম। উত্তর চব্বিশ পরগনার তিন নেতা নেপালদেব ভট্টাচার্য,  তন্ময় ভট্টাচার্য ও পলাশ দাসকে বিধানসভা ভোটে দাঁড় করাতে পারে সিপিএম। সিটু রাজ্য কমিটির সদস্য গার্গী চট্টোপাধ্যায় এবং সিপিএম রাজ্য কমিটির সদস্য সায়নদীপ মিত্র টিকিট পেতে পারেন। সদ্য রাজ্য কমিটিতে আসা মধুজা সেন রায় ও এসএফআই নেতা শতরূপ ঘোষ, দেবজ্যোতি দাসও ভোটে দাঁড়াতে পারেন। সম্ভাব্য প্রার্থী হিসাবে শোনা যাচ্ছে ইমতিয়াজ হোসেন, সত্যসেবী করেদের নামও। বিধানসভা ভোটে বাম সমর্থিত নির্দল প্রার্থী হিসাবে নাগরিক সমাজের একাধিক বিশিষ্ট মুখকেও দেখা যেতে পারে।